CELEX: 62020TN0723
Language: sl
Date: 2020-12-11 00:00:00
Title: Zadeva T-723/20: Tožba, vložena 11. decembra 2020 – Prigozhin/Svet

8.2.2021   
            
            
               SL
            
            
               Uradni list Evropske unije
            
            
               C 44/52
            
         
      Tožba, vložena 11. decembra 2020 – Prigozhin/Svet
      (Zadeva T-723/20)
      (2021/C 44/75)
      Jezik postopka: angleščina
      
         Stranki
      
      
         Tožeča stranka: Yevgeniy Viktorovich Prigozhin (Sankt Petersburg, Rusija) (zastopnik: M. Lewis, Solicitor)
      
         Tožena stranka: Svet Evropske unije
      
         Predlog
      
      Tožeča stranka Splošnemu sodišču predlaga, naj:
      
                  —
               
               
                  za nični razglasi Izvedbeno uredbo Sveta (EU) 2020/1481 z dne 14. oktobra 2020 o izvajanju člena 21(2) Uredbe (EU) 2016/44 o omejevalnih ukrepih zaradi razmer v Libiji (1) in Izvedbeni sklep Sveta (SZVP) 2020/1483 z dne 14. oktobra 2020 o izvajanju Sklepa (SZVP) 2015/1333 o omejevalnih ukrepih zaradi razmer v Libiji (2);
               
            
                  —
               
               
                  Svetu naloži plačilo stroškov tožeče stranke.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja sedem tožbenih razlogov.
      
                  1.
               
               
                  Prvi razlog: Svet je storil očitno napako pri presoji, ker je ugotovil, da so bili v primeru tožeče stranke izpolnjeni vsi pogoji za njeno vključitev na seznam oseb, subjektov in organov, za katere veljajo omejevalni ukrepi zaradi razmer v Libiji. Tožeča stranka trdi, da Svet ni identificiral subjekta, opisanega kot Wagner Group, trdi, da ni seznanjena s subjektom, poznanim pod imenom Wagner Group, da ni imela nobenih povezav s kakršnim koli takim subjektom, da ni bila vključena v njegove dejavnosti, niti da ga ni podpirala.
               
            
                  2.
               
               
                  Drugi razlog: Svet je pri sprejetju sklepa kršil obveznost obrazložitve. Tožeča stranka trdi, da obrazložitev za omejevalne ukrepe ni ustrezna, v njej niso navedeni dejanski in pravni elementi ter ni dejanskega in posebnega sklicevanja na jasno informacijo iz upoštevnega spisa, iz katere bi bilo razvidno, da je bil sklep sprejet glede tožeče stranke.
               
            
                  3.
               
               
                  Tretji razlog: Svet ni podal ustreznih in utemeljenih razlogov ter je s sprejetjem sklepa storil očitno napako pri presoji.
               
            
                  4.
               
               
                  Četrti razlog: Svet je zlorabil pooblastila zaradi očitne napake pri presoji ob odločitvi, da sprejme sklep. Tožeča stranka trdi, da je bil sklep, da se tožeči stranki naložijo omejevalni ukrepi, sprejet izključno ali primarno za dosego političnih ciljev in ne zaradi navedenih razlogov.
               
            
                  5.
               
               
                  Peti razlog: Svet je kršil pravico tožeče stranke do obrambe in pravico do učinkovitega pravnega sredstva. Glede na to, da tožeča stranka trdi, da je bil namen sklepa v nasprotju z navedenimi razlogi slediti političnim ciljem, tožeča stranka trdi, da je upravičena do vpogleda v vse dokumente v zvezi s sprejetjem sklepa, ki pa ji še niso bili predloženi.
               
            
                  6.
               
               
                  Šesti razlog: Svet je neutemeljeno in nesorazmerno kršil temeljne človekove pravice tožeče stranke, vključno s pravico do zaščite lastnine, poslovanja in gibanja.
               
            
                  7.
               
               
                  Sedmi razlog: Svet je kršil načelo predvidljivosti aktov Unije. Tožeča stranka trdi, da zaradi nejasnosti domnevnega ravnanja tožeče stranke, kot je navedeno v obrazložitvi, ni mogoče vedeti, katerih dejanj naj se oseba vzdrži v izogib naložitvi omejevalnih ukrepov.
               
            
         (1)  UL 2020, L 341, str. 7.
      
         (2)  UL 2020, L 341, str. 16.